Erba’ uffiċjali mill-Kunsill tal-Federazzjoni Kaċċaturi Nassaba Konservazzjonisti (FKNK) ipparteċipaw f’diversi laqgħat u attivitajiet oħra li kienu organizzati mill-FACE hekk kif qed tiċċelebra l-40 anniversarju mit-twaqqif tagħha. Il-laqgħat saru fil-Parlament Ewropew ta’ Brussell. L-FKNK qalet fi stqarrija li fost il-laqgħat li ħadu sehem fihom kienu l-“Birds & Habitats Working Group” u “Intergroup” fejn iddiskutew il-kaċċa fuq diversi tiri. Karmenu Vella, il-Kummissarju tal-Ambjent tal-UE, għamel diskors li fih għamel referenza għall-istat ta’ konservazzjoni u l-kaċċa tal-gamiem fl-Ewropa. Kien hemm ukoll esebizzjoni bit-tema “Young Hunters: Securing a future for Europe’s biodiversity”, fejn l-FKNK esebit numru ta’ posters u brochures bl-istess tema.